Wara s-suċċess tal-ewwel edizzjoni ta' Pop Meets Classic li ġie mtella' fi Pjazza Teatru Rjal għall-okkażjoni tal-200 Anniversarju mit-Twaqqif tal-Korp tal-Pulizija, il-Banda tal-Pulizija issa se ttella' #Pop Meets Classic 2. Dan il-kunċert vokali u strumentali, li għal darb'oħra hu mistenni li jerġa' jattira udjenza numeruża, din id-darba se jsir fis-Sala Repubblika ta' Dar il-Mediterran għall-Konferenzi fil-Belt Valletta, nhar il-Ħamis 29 ta' Settembru 2016, fit-8.00pm. Dan il-kunċert speċjali li jappella għal dawk kollha li għandhom għal qalbhom il-mużika klassika, dik pop u aktar, se jsir taħt il-patroċinju distint tal-E. T. l-President ta' Malta Marie-Louise Coleiro Preca. Dan il-kunċert qed jiġi mtella' għall-okkażjoni tal-95 Anniversarju mit-Twaqqif tal-Banda tal-Korp tal-Pulizija. Mistiedna speċjali se jkunu s-sopran u pop singer ta' fama internazzjonali Federica Balucani li hija s-sopran residenti tal-Banda tal-Polizia di Stato fl-Italja u l-kantant Ivan Grech mill-band popolari Malti Winter Moods. Jieħdu sehem ukoll il-pipe band tal-Banda tal-Pulizija flimkien ma' wħud fost l-aqwa esponenti mix-xena mużikali f'pajjiżna fosthom is-soprani Marita Bezzina u Ruth Sammut Casingena, it-tenur Alan Sciberras, il-kantanti Neville Refalo, Ritienne u Destiny Chukunyere, li lkoll se jkunu taħt id-direzzjoni tas-Surmast Direttur tal-Banda s-Supretendent Anzjan Anthony Cassar, li din is-sena qed jiċċelebra t-30 anniversarju minn mindu ngħata f'idejh għall-ewwel darba d-direzzjoni tal-Banda tal-Pulizija. Kulħadd huwa kordjalment mistieden li jattendi għal dan l-ispettaklu mużikali u viżiv bi dwal u projettazzjonijiet mill-aqwa, li qed jiġi mtella' għal darb'oħra bil-kollaborazzjoni tal-Korp tal-Pulizija, il-Ministeru tal-Intern u Sigurtà Nazzjonali u l-Uffiċċju tal-President ta' Malta. Nisimgħu siltiet mill-isbaħ mir-repertorju ta' din il-banda li ħarġu minn idejn il-kompożituri John Williams, Ludwig van Beethoven, AC/DC, Leonard Cohen, Christina Aguilera, Freddie Mercury, Cy Coleman, Vangelis, Brian May, Carlo Pes, Pyotr Ilyich Tchaikovsky, Jacob de Haan, Andrew Lloyd Webber, Umberto Tozzi, Michael Jackson, David Baerwald, Francesco Sartori, Ivan Grech minn Winter Moods, u oħrajn. Id-data magħżula, id-29 ta' Settembru, hija abbinata mal-festa ta' San Mikiel Arkanġlu Protettur tal-Korp tal-Pulizija. Għalkemm id-dħul huwa b'xejn il-Korp qed jitlob €12 donazzjoni sabiex il-qligħ kollu mill-kunċert imur bħas-soltu b'risq il-Malta Community Chest Fund. Imexxu l-kunċert Christine Dalli u Frank Zammit. Il-parkeġġ mhux se jkun problema minħabba li se jiġi offrut b'xejn shuttle service mad-dawra tal-Belt li jista' jiġbor il-pubbliku mill-Valletta Waterfront, mill-MCP Car Park, mill-parkeġġ tad-Dipartiment tal-Edukazzjoni (faċċata tal-Phoenicia Hotel), mill-foss tal-Furjana u mill-parkeġġ ta' Marsamxett u jwasslu sa quddiem Dar il-Mediterran għall-Konferenzi (l-MCC). Il-biljetti jistgħu jinxtraw mis-sit elettroniku www.mcc.com.mt. Aktar informazzjoni tista' tinkiseb mis-CMRU, l-uffiċċju tal-midja tal-Korp tal-Pulizija billi ċċempel 2122 4001/2294 2667/2294 2668/9984 3099.